Nuwe bewyse in saak teen Trump | Netwerk24
Nuwe bewyse in saak teen Trump
15 Januarie 2020 08:53
Nuwe bewyse het glo aan die lig gekom wat in die verhoor van pres. Donald Trump gebruik gaan word om hom in 'n staat van beskuldiging te plaas.
Die Demokrate in die Amerikaanse huis van verteenwoordigers sê hulle sal hierdie bewyse by die Trump-dokumente voeg wanneer hulle Woensdag stem oor wanneer die dokumente na die Amerikaanse senaat gestuur moet word.
Die Demokrate, wat in die meerderheid in die Amerikaanse huis van verteenwoordigers is, het uiteindelik gesê wanneer hulle sal stem om die dokumente na die Amerikaanse senaat – waar die Republikeine in die meerderheid is – te stuur nadat hulle Trump in Desember in 'n staat van beskuldiging geplaas het.
Die Demokrate sê hulle het nuwe dokumente in die saak teen pres. Donald Trump bekom. Foto: Reuters
Nancy Pelosi, speaker van die huis, hou die dokumente in haar besit totdat hulle op 'n dag en datum kan besluit.
Senior Demokrate het Dinsdag gesê hulle gaan dokumente wat van Lev Parnas, 'n sakeman van die Amerikaanse deelstaat Florida, verkry is by hul amptelike dokumente voeg. Dié dokumente van Parnas sluit telefoonoproepe en ander dokumente in.
Parnas is 'n vennoot van Trump se persoonlike prokureur, Rudy Giuliani, wat gesê het dat Parnas hom (Giuliani) gehelp het om Joe Biden, een van die Demokrate se voorste presidentskandidate en voormalige visepresident van Amerika, te ondersoek.
Die Demokrate het Trump in 'n staat van beskuldiging weens magsmisbruik en regsverydeling geplaas omdat Trump glo vir pres. Wolodimir Zelenski van Oekraïne gevra het om Biden se seun, Hunter, te ondersoek.
Reuters berig die Demokrate se stap om Parnas se dokumente ter elfder ure by te voeg, kan 'n aanduiding wees dat hulle nie die dokumente vroeër in hul besit gehad het nie.
Dié dokumente wat saam met die amptelike staat van beskuldiging na die senaat gaan, sal Trump se toekoms as president bepaal.
Die Amerikaanse senaat het die mag om Trump as president te verwyder, maar die kanse dat Trump verwyder sal word, blyk skraal te wees.
Meer as 20 Republikeine sal saam met die Demokrate in die senaat se verhoor moet stem, indien hulle Trump wil verwyder. – Reuters